Oficialusis leidinys L 155 , 14/06/2002 p. 0032 - 0034



Komisijos reglamentas (EB) Nr. 1020/2002 2002 m. birželio 13 d. iš dalies keičiantis Reglamentą (EEB) Nr. 2958/93, nustatantį išsamias Tarybos reglamento (EEB) Nr. 2019/93 taikymo taisykles specialioms priemonėms dėl tam tikrų žemės ūkio produktų tiekimo EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1993 m. liepos 19 d. Tarybos reglamentą (EEB) Nr. 2019/93, taikantį specialiąsias priemones mažosioms Egėjo saloms dėl tam tikrų žemės ūkio produktų [1], su paskutiniais pakeitimais, padarytais Reglamentu (EB) Nr. 442/2002 [2], ypač į jo 3a straipsnį, kadangi: (1) Reglamentas (EEB) Nr. 2019/93 buvo iš esmės pakeistas Reglamentu (EB) Nr. 442/2002. Dėl to būtina priimti išsamias minėtojo reglamento taikymo taisykles, nustatytas Komisijos reglamente (EEB) Nr. 2958/93 [3], su paskutiniais pakeitimais, padarytais Reglamentu (EB) Nr. 1802/95 [4]. (2) Pagalbos, skiriamos už produktų tiekimą A ir B grupių saloms, dydžius reikėtų pritaikyti prie naujos pinigų sistemos. Pagalbą už siuntas, gabenamas į A grupės salas, reikėtų padidinti, kad ji būtų patrauklesnė prekybininkams. Be to, papildomą pagalbą reikėtų skirti padengti išlaidoms, susijusioms su produktų perkrovimu ir gabenimu iš tranzito salų arba pakrovimo gabenimui į A ir B grupių salas, kuriose yra galutinės paskirties vietos, jeigu gabenimas iš pagrindinės valstybės teritorijos yra neįmanomas arba nereguliarus. (3) Siekiant kontroliuoti operacijas, kurioms taikomi specialūs tiekimo susitarimai, reikia uždrausti sertifikato turėtojui suteiktų teisių ir prievolių perdavimą. Įrodymą, patvirtinantį pagalbos sertifikato naudojimo laikotarpį, reikėtų pratęsti, kad prekybininkai suspėtų įvykdyti savo prievoles. (4) Vienas iš specialių tiekimo susitarimų administravimo tikslų – užtikrinti, kad pagalbos nauda faktiškai pasiektų tą etapą, kuriame galutiniams vartotojams skirti produktai patenka į rinką. Tuo tikslu nacionalinėms institucijoms reikėtų leisti keisti prekybininkų taikomus antkainius ir kainas. (5) Reglamente (EEB) Nr. 2019/93 nustatyta, kad produktų, kuriems taikomi specialūs tiekimo susitarimai, negalima reeksportuoti į trečiąsias šalis arba persiųsti į likusią Bendrijos dalį. Tačiau jame numatyti nukrypimai dėl tradicinio perdirbtų produktų eksporto arba tradicinio produktų tiekimo į likusią Bendrijos dalį. Reikėtų nustatyti išsamias minėtųjų nukrypimų naudojimo tikrinimo taisykles. (6) Dėl to Reglamentą (EEB) Nr. 2019/93 būtina atitinkamai iš dalies pakeisti. (7) Šiame reglamente nustatytos priemones atitinka visų susijusių vadybos komitetų nuomones, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 2958/93 iš dalies keičiamas taip: 1. Minėtojo reglamento 1 straipsnis keičiamas taip: a) 1 dalis pakeičiama ir išdėstoma taip: "1. Šiuo dokumentu nustatoma Reglamento (EEB) Nr. 2019/93 3 straipsnio 1 dalyje nurodyta vienodo dydžio pagalba visiems minėtojo reglamento priede išvardytiems produktams: - 22 eurai už toną produktų, siunčiamų į šio reglamento I priede nurodytas A grupės salas, - 36 eurai už toną produktų, siunčiamų į II priede nurodytos B grupės salas. Be to, 9 eurai už toną skiriama padengti perkrovimo ir gabenimo išlaidoms iš tranzito salų arba pakrovimui gabenti į A ir B grupių salas, galutines paskirties vietas, jeigu gabenimas iš pagrindinės valstybės teritorijos yra neįmanomas arba nereguliarus." b) 2 dalis išbraukiama; c) 10 dalis pakeičiama ir išdėstoma taip: "10. Pagalbos sertifikato naudojimo įrodymas pateikiamas per du mėnesius nuo sertifikato galiojimo laiko pabaigos, išskyrus force majeure atvejus." 2. 2 straipsnis pakeičiamas taip: "2 straipsnis Sertifikatus perleisti draudžiama." 3. 3 straipsnis iš dalies keičiamas taip: a) 1 dalis išbraukiama; b) 2 dalis pakeičiama taip: "2. Graikijos institucijos imasi visų reikiamų priemonių, kad patikrintų, ar suteikta pagalba pasiekia galutinį vartotoją. Tuo tikslu jos gali įvertinti įvairių susijusių prekybininkų taikomus prekybinius antkainius ir kainas. Komisija informuojama apie minėtas priemones ir visus padarytus pakeitimus." 4. 4 straipsnis pakeičiamas ir išdėstomas taip: "4 straipsnis 1. Tradicinis produktų, perdirbtų iš žaliavų, kurioms taikomi specialūs tiekimo susitarimai, eksportas ir tiekimas į likusią Bendrijos dalį leidžiamas laikantis metinių kiekių apribojimų, kuriuos nustato Komisija Reglamento (EEB) Nr. 2019/93 13a straipsnio 2 dalyje nurodyta tvarka. Kompetentingos institucijos imasi būtinų priemonių, užtikrinančių, kad pirmiau nurodytos operacijos neviršytų nustatytų metinių kiekių. 2. Kompetentingos institucijos leidžia eksportuoti arba tiekti į likusią Bendrijos dalį kitus, nei šio straipsnio 1 dalyje nurodyti kiekiai, perdirbtų produktų kiekius tik patvirtinusios, kad minėtieji produktai nėra perdirbti iš žaliavų, kurioms taikomi specialūs tiekimo susitarimai. Kompetentingos institucijos atlieka reikiamas patikras, užtikrinančias šio straipsnio pirmojoje pastraipoje nurodytų patvirtinimų teisingumą, ir prireikus susigrąžina pagalbą, suteiktą pagal specialius tiekimo susitarimus. 3. Šio straipsnio 1 ir 2 dalyse nurodytas produktų persiuntimas į paskirties vietas, esančias kitur nei A arba B grupių salose, laikomas produktų persiuntimu į likusią Bendrijos dalį." 5. 5 straipsnis pakeičiamas ir išdėstomas taip: "5 straipsnis Ne vėliau kaip iki kiekvieno mėnesio paskutinės dienos Graikijos institucijos perduoda Komisijai duomenis už mėnesį, einantį prieš du paskutinius mėnesius, pagal: - produktų kiekius, nurodytus paraiškose dėl pagalbos sertifikatų išdavimo, suskirstytus pagal pagalbą gaunančių salų grupes, - pagalbos sertifikatų nepanaudojimo atvejų skaičių ir susijusius produktų kiekius pagal pagalbą gaunančių salų grupę, - visus tradiciškai eksportuojamus perdirbtų produktų kiekius, suskirstytus pagal paskirties vietą, - visus tradiciškai tiekiamus perdirbtų produktų kiekius, suskirstytus pagal paskirties vietą." 6. 6 straipsnis išbraukiamas. 7. II priedas keičiamas į šio reglamento priede pateiktą tekstą. 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. birželio 13 d. Komisijos vardu Franz Fischler Komisijos narys [1] OL L 184, 1993 7 27, p. 1. [2] OL L 68, 2002 3 12, p. 4. [3] OL L 267, 1993 10 28, p. 4. [4] OL L 174, 1995 7 26, p. 27. -------------------------------------------------- PRIEDAS " II PRIEDAS B grupės salų ir "nomos" sąrašas: 1 straipsnis - Dodekanisa (Dodecanese) nomos, - Khios nomos, - Lesvos (Lesbos) nomos, - Samos nomos, - A grupei nepriskiriamos Kiklades nomos salos. - Gavdos sala. " --------------------------------------------------